Il-Pulizija Maltija flimkien mad-Dwana interċettat żewġ vetturi misruqa mill-Kanada u li nqabdu fil-Port Ħieles, f'pajjiżna. Kienet il-Pulizija Kanadiża li l-ġimgħa l-oħra talbet għall-assistenza tal-Pulizija Maltija hekk kif kellha informazzjoni li ż-żewġ vetturi x'aktarx kienu f'kontejner fi triqithom lejn Malta sabiex imbagħad jittieħdu lejn Abu Dhabi. Fuq din l-informazzjoni, illum, il-Pulizija marret fil-Port Ħieles u flimkien mal-uffiċjali tad-Dwana spezzjonaw tliet kontejners suspettużi permezz ta' scanner. Minħabba dak li deher fuq l-iscanner ma kienx jaqbel mad-dokumenti tal-kontejner, dawn infetħu u f'wieħed minnhom il-pulizija sabet il-vetturi misruqin, żewġ Lexus RX350. L-uffiċjali tad-Dwana flimkien mal-pulizija fetħu wkoll żewġ kontejners oħra u fihom instabu aktar vetturi li ma kinux jaqblu mad-dokumenti. Il-vetturi li nstabu huma Range Rover Velar, Ford Mustang GT u Ford F150. Dwar dawn il-vetturi, l-investigazzjonijiet tal-Pulizija għadhom għaddejjin. Ritratt: Uffiċċju tal-Komunikazzjoni, Il-Korp tal-Pulizija ta' Malta.